Mit foreløbige uddannelsesønske og uddannelsesparathed Bilag 2

 CASE: David

David er 14 år og går i 8. klasse på en stor skole i byen.

David har mange venner i skolen, som han elsker at være sammen med; især på en boldbane.

I timerne har David det dog svært, og på det seneste har det fået ham til at miste lysten til at komme i skole.

Sidste år i 7. klasse fandt man ud af, at David er ordblind. Det blev han først lidt ked af, men det var også en lettelse, fordi det forklarer, hvorfor det er så svært at læse og skrive tekster – ikke kun i dansk, men i mange fag. Nu får David hjælp, og han har fået IT-programmer for ordblinde. Det er bare lidt besværligt at bruge programmerne, synes han, så han får det ikke altid gjort. På det seneste har David også følt sig mere usikker og tænkt, at han ikke rigtig kan bidrage med noget, når der er gruppearbejde i klassen. Han er derfor blevet meget mere stille.

I klassen har de fået deres første karakterer, og David er ked af, at hans karakterer ikke er bedre. Han synes efterhånden, det hele kan være lige meget, så han får ikke altid lavet sine lektier. Det er også fordi, det er blevet sværere for ham, og det tager længere tid. David bryder sig ikke om, når lærerne opdager, at han ikke har lavet lektier, så derfor pjækker han nogle gange fra timerne og sommetider en hel dag. Skolen har netop fortalt Davids forældre, at han har et stort fravær.

I fritiden mødes David fortsat med vennerne for at spille fodbold. På fodboldbanen tænker han ikke på skole. Her tænker han bare, han skal være en af de bedste på holdet – og så er han glad for, at klubben har spurgt ham om hjælp til fodboldskolen i sommerferien.

Nogle gange tænker David på fremtiden. Han vil arbejde med et praktisk fag, og han har allerede besøgt den erhvervsskole, han vil søge ind på efter 9. klasse. Det glæder David sig til.

**Overvej og diskuter følgende (brug kortene som hjælp):**

* Hvilke personlige og sociale forudsætninger har David svært med?
* Hvilke personlige og sociale forudsætninger har David allerede godt styr på?